Národná rada Slovenskej republiky

## **V. volebné obdobie**

Číslo: CRD-905/2011

**286a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 276/2001 Z.z. o regulácii v sieťových odvetviach a o zmene a doplnení niektorých zákonov v znení neskorších predpisov (tlač **286**) v druhom čítaní

Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona, ktorým sa mení a dopĺňa zákon č. 276/2001 Z.z. o regulácii v sieťových odvetviach a o zmene a doplnení niektorých zákonov v znení neskorších predpisov (tlač **286**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 23. marca 2011 č. 353 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárstvo, výstavbu a dopravu.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením zo 4. mája 2011 č. 184.
* Výbor Národnej rady Slovenskej republiky pre hospodárstvo, výstavbu a dopravu uznesením z 5. mája 2011 č. 109.

**IV.**

Z uznesenia Výboru Národnej rady Slovenskej republiky pre hospodárstvo, výstavbu a dopravu pod bodom III tejto správy vyplýva nasledovný pozmeňujúci a doplňujúci návrh:

V článku I sa dopĺňa nový 4. bod, ktorý znie:

„4. § 7 sa dopĺňa odsekmi 6 až 14, ktoré znejú:

"(6) Funkčné obdobie predsedu úradu a podpredsedu úradu je šesť rokov. Predsedu úradu a podpredsedu úradu je možné zvoliť aj opätovne, najviac na dve po sebe nasledujúce funkčné obdobia.

(7) Funkcia predsedu úradu a podpredsedu úradu je nezlučiteľná s členstvom v Rade pre reguláciu, s funkciou poslanca Národnej rady Slovenskej republiky, člena vlády Slovenskej republiky, s funkciou alebo so zamestnaním v ústrednom orgáne štátnej správy alebo miestnom orgáne štátnej správy, s funkciou alebo členstvom v orgáne územnej samosprávy alebo so zamestnaním v orgáne územnej samosprávy. Funkcia predsedu úradu a podpredsedu úradu je ďalej nezlučiteľná s podnikaním, s členstvom v riadiacich, dozorných a kontrolných orgánoch podnikateľských subjektov a s pracovným pomerom alebo s obdobným pracovným vzťahom v podnikateľských subjektoch.

(8) Predseda úradu a podpredseda úradu ani jeho blízka osoba1o) nemôže byť zamestnancom regulovaných subjektov, nemôže mať majetkovú účasť na podnikaní regulovaných subjektov, nemôže podnikať v regulovaných činnostiach vo vlastnom mene alebo v cudzom mene, alebo prostredníctvom združenia osôb, ani byť členom riadiacich, dozorných alebo kontrolných orgánov regulovaných subjektov; toto obmedzenie trvá ešte rok po zániku funkcie predsedu úradu a podpredsedu úradu.

(9) Predseda úradu a podpredseda úradu nesmie prijímať ani vyžadovať pokyny od prezidenta Slovenskej republiky, vlády, Národnej rady Slovenskej republiky, orgánov štátnej správy, orgánov samosprávy alebo inej právnickej osoby alebo fyzickej osoby; týmto nie je dotknutá pôsobnosť iných štátnych orgánov ani povinnosť úradu dodržiavať a vykonávať právne záväzné rozhodnutia Agentúry pre spoluprácu regulačných orgánov v oblasti energetiky a Európskej komisie podľa osobitných predpisov.

(10) Funkcia predsedu úradu a podpredsedu úradu zaniká

a) uplynutím funkčného obdobia,

b) vzdaním sa funkcie,

c) odvolaním z funkcie,

d) smrťou alebo vyhlásením za mŕtveho.

(11) Vzdaním sa funkcie funkcia predsedu úradu a podpredsedu úradu zaniká dňom doručenia oznámenia o vzdaní sa funkcie Národnej rade Slovenskej republiky.

(12) Národná rada Slovenskej republiky odvolá predsedu úradu a podpredsedu úradu, ak

a) prestal spĺňať podmienky podľa odsekov 5, 7 a 8,

b) dlhšie ako dva mesiace nevykonáva svoju funkciu.

(13) Národná rada Slovenskej republiky môže odvolať predsedu úradu a podpredsedu úradu, ak porušil zákaz podľa odseku 9.

(14) Účinky odvolania z funkcie nastávajú dňom zvolenia nového predsedu úradu alebo podpredsedu úradu.“.

Navrhuje sa do znenia zákona doplniť zákaz súbehu výkonu funkcie predsedu úradu a podpredsedu úradu s výkonom funkcie poslanca Národnej rady Slovenskej republiky, člena vlády Slovenskej republiky, so zamestnaním v ústrednom orgáne štátnej správy alebo miestnom orgáne štátnej správy, ako tiež výkonom podnikateľskej činnosti pre zjavný konflikt záujmov. Navrhuje sa posilniť nezávislosť predseda a podpredsedu úradu formou zákonom stanovenej eliminácie potenciálnych zásahov zo strany členov exekutívy a ďalších ústavných činiteľov. Pozmeňovacím návrhom sa upresňujú .zákonom ustanovené podmienky pre zánik funkcie predsedu a podpredsedu úradu a dôvody odvolania predsedu a podpredsedu úradu z funkcie.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

Gestorský výbor odporúča tento pozmeňujúci a doplňujúci návrh **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 276/2001 Z.z. o regulácii v sieťových odvetviach a o zmene a doplnení niektorých zákonov v znení neskorších predpisov

**s c h v á l i ť v** znení schváleného pozmeňujúceho a doplňujúceho návrhu uvedeného v tejto správe**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 12. mája 2011 č. 128.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 12. mája 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu